贈余純臣通判
作者：鄭俠
朝代：宋

paragraphs: 清人如玉如蘭荃，元是水晶宫裏仙。
貳車海陽未期月，士庶一口咸稱賢。
請言清人所以賢，清人貎莊神凛然。
中扄恬夷已自得，志意高潔凌雲天。
犀珠焜煌照天地，清人不爲迂其視。
金鐘球磬雜管絃，清人不以勞其耳。
惟視與聽尚不爲，豈肯爲彼回其意。
是焉神照無不通，豈特視明而聽聰。
是非毁譽不立已，輕重黙與權衡同。
上誾誾兮下侃侃，和以不同惠而斷。
自然民物被休賜，芬馥不馳而自遠。
閩山下士狂且恫，二十八年如萍蓬。
遇公於兹心膽空，教誨怜念皆深衷。
大論時聞鍧霹靂，健句每驚爭化工。
聽言觀事潜欣悦，不見累旬如歲月。
作歌笥中時一閲，如對岩岩冰蘖節。
願公保此清人躬，古来大任求明哲。